**C# udvikler søges til en af Danmarks førende softwareleverandører**

**Vil du være med, når vi skifter vores platform til .Net? Og har du lyst til at udvikle et populært revisorsystem med flere tusind brugere?**

Hos [Wolters Kluwer](http://www.wolterskluwer.dk/) kan du som en del af et lille, dedikeret udviklerteam følge dine udviklingsprojekter fra start til slut. Her får du mulighed for at sætte dine kreative idéer i spil i en international softwarevirksomhed med 19.000 medarbejdere verden rundt.

## Et indblik i din nye hverdag

Du får din hverdag på kontoret i Svendborg, hvor vi i alt er 15 medarbejdere. Her bliver du det 6. medlem af vores udviklingsteam, som dagligt udvikler nye funktioner og områder til programmet [IT Revisor](http://www.wolterskluwer.dk/da-DK/produkter/IT%20Revisor) – en komplet løsning, der dækker en revisors arbejdsdag.

*”Vi starter altid dagen med et Scrum-møde kl. 8.30, hvor vi vender dagens opgaver. Herefter plukker du opgaver af højeste prioritet fra vores backlog, og så er dagen skudt i gang”* fortæller Development Manager, Lasse Fredslund.

## Sæt dit præg på vores komplekse domæne

Vi nyudvikler i .NET (C# med Winforms), og alle udviklere er med i hele processen fra analyse/design til udvikling, test, release og efterfølgende vedligeholdelse. Det sker i tæt samarbejde med vores revisorfaglige kolleger, men også med sælgere samt kolleger i andre afdelinger af Wolters Kluwer. De tager sig af kundekontakten, så du kan koncentrere dig om at udvikle.

*”Du bruger mest tid på nyudvikling. Vi er nemlig ved at skifte platform fra Delphi til .Net, så du får virkelig mulighed for at sætte dine kreative idéer i spil. Du kan også prøve kræfter med nye opgaver – f.eks. med at arbejde fullstack – og har du andre idéer, siger du bare til”*, fortsætter Lasse.

## Lille afdeling med globalt udsyn

Hos os får du lidt af det hele: Du vil både opleve den hyggelige stemning på vores lille kontor og dynamikken ved at være en del af en stor, international koncern med afdelinger i 40 lande.

Vi har et uformelt og afslappet arbejdsmiljø samt en god kantineordning, og vi afholder årlige sommerfester og julefrokoster.

## Erfaring med C# og lyst til at lære nyt

* Du har erfaring med .Net og C# eller andre objektorienterede sprog.
* Du har sandsynligvis en uddannelse som datamatiker, diplom-/civilingeniør, datalog eller en anden relevant uddannelse.
* Det er en fordel, hvis du kender til revisorarbejde såsom bogføring og rapportering, men det er intet krav – så længe du har lyst til at sætte dig ind i vores løsninger.
* Du taler både dansk og engelsk.

## Er du vores nye kollega?

Send os din ansøgning på [lasse.fredslund@wolterskluwer.dk](mailto:lasse.fredslund@wolterskluwer.dk) . Ansøgningerne behandles løbende, men du kan forvente svar inden for seks uger. Tiltrædelse er snarest muligt.

Har du spørgsmål til stillingen, er du velkommen til at kontakte Lasse Fredslund på telefon

25 22 33 04 eller [lasse.fredslund@wolterskluwer.dk](mailto:lasse.fredslund@wolterskluwer.dk)

**Vi glæder os til at høre fra dig.**